
LEGE

privind evaluarea externă a judecătorilor și
procurorilor și modificarea unor acte normative

În vederea asigurării integrității judecătorilor și procurorilor și a sporirii încrederii societății în justiție,

Parlamentul adoptă prezenta lege organică.

Capitolul I
DISPOZIŢII GENERALE

[bookmark: bookmark=id.gjdgxs]Articolul 1. Obiectul legii

Prezenta lege reglementează raporturile juridice aferente procedurii de evaluare externă a integrității etice și financiare (în continuare – evaluare) a judecătorilor, procurorilor și altor subiecți menționați în prezenta lege.

Articolul 2. Scopul și principiile evaluării

(1) Evaluarea reprezintă un exercițiu excepțional, unic și limitat în timp, efectuat pentru verificarea integrității subiecților prevăzuți la art. 3 alin. (1).

(2) Evaluarea este efectuată în baza prevederilor prezentei legi, cu respectarea următoarelor principii:
a) independența comisiilor de evaluare;
b) echitatea procedurii de evaluare;
c) publicitatea actelor emise în procesul de evaluare;
d) caracterul excepțional al evaluării.

Articolul 3. Subiecții evaluării

(1) În temeiul prezentei legi sunt evaluați:
a) judecătorii care, din 1 ianuarie 2017 și până la data intrării în vigoare a prezentei legi, au exercitat funcția de președinte și/sau vicepreședinte a judecătoriilor, inclusiv cei care au asigurat interimatul acestor funcții pentru un termen mai mare de un an;
b) judecătorii curților de apel aflați în funcție la data intrării în vigoare a prezentei legi;
c) [bookmark: _Hlk138322409][bookmark: _Hlk138322500]procurorii care, din 1 ianuarie 2017 și până la data intrării în vigoare a prezentei legi, au exercitat funcția de Procuror General, de adjunct al Procurorului General, de procurori șefi ai secțiilor Procuraturii Generale, inclusiv cei care au ocupat aceste funcții sau care au asigurat interimatul acestora pentru un termen mai mare de un an;
d) procurorii care, din 1 ianuarie 2017 și până la data intrării în vigoare a prezentei legi, au exercitat funcția de procuror-șef al unei procuraturi și de adjunct al procurorului-șef al unei procuraturi, inclusiv cei care au ocupat aceste funcții sau care au asigurat interimatul acestora pentru un termen mai mare de un an;
e) procurorii procuraturilor specializate, inclusiv cei delegați în cadrul acestora din 1 ianuarie 2017 și până la intrarea în vigoare a prezentei legi, pentru un termen mai mare de un an;
f) judecătorii și procurorii, prevăzuți la lit. a)–e), care sunt suspendați din funcție;
g) candidații la funcțiile indicate la lit. a)–f), care vor câștiga concursurile pentru ocuparea funcțiilor respective până la 31 decembrie 2025.

(2) Nu sunt supuși evaluării conform prezentei legi:
a) persoanele care au promovat evaluarea integrității conform Legii nr. 26/2022 privind unele măsuri aferente selectării candidaților la funcția de membru în organele de autoadministrare ale judecătorilor și procurorilor;
b) persoanele care au promovat evaluarea externă conform Legii nr. 65/2023 privind evaluarea externă a judecătorilor și candidaților la funcția de judecător al Curții Supreme de Justiție;
c) judecătorii și procurorii, care fac parte din una dintre categoriile menționate la alin. (1) și care, în termen de 20 de zile de la notificarea privind inițierea evaluării, depun cerere de demisie, cu excepția celor care și-au retras cererea de demisie în interiorul termenului respectiv;
d) judecătorii și procurorii, care nu fac parte din categoriile menționate la     alin. (1).

(3) Subiecții menționați la alin (1) lit. a), b) și e) sunt evaluați în mod prioritar.

(4) Cererea de demisie depusă în condițiile alin. (2) lit. c) poate fi retrasă doar în interiorul termenului de 20 de zile. Depunerea cererii de demisie după expirarea acestui termen, indiferent de motivul invocat, se echivalează cu nepromovarea evaluării. 

[bookmark: bookmark=id.30j0zll](5) La data recepționării cererii de demisie, Consiliul Superior al Magistraturii, Consiliul Superior al Procurorilor sau, după caz, Procurorul General informează despre aceasta comisia de evaluare corespunzătoare. Cererea de demisie se examinează și se soluționează în cel mult 10 zile de la expirarea termenului prevăzut la alin. (4), cu informarea comisiei de evaluare despre hotărârea adoptată. 

Capitolul II
COMISIILE DE EVALUARE

[bookmark: bookmark=id.1fob9te]Articolul 4. Competența, mandatul și finanțarea 
activității comisiilor de evaluare

(1) Judecătorii menționați la art. 3 alin. (1) sunt evaluați de Comisia de evaluare a judecătorilor.

(2) Procurorii menționați la art. 3 alin. (1) sunt evaluați de Comisia de evaluare a procurorilor.

(3) Comisia de evaluare a judecătorilor și Comisia de evaluare a procurorilor (în continuare – comisii de evaluare) sunt formate din câte 6 membri. Fiecare comisie de evaluare este asistată de câte un secretariat.

(4) Comisiile de evaluare nu sunt autorități publice în sensul prevederilor Codului administrativ. Activitatea acestora nu este publică, cu excepțiile stabilite de prezenta lege și de regulamentele de organizare și funcționare ale acestora.

(5) Comisiile de evaluare dețin următoarele competențe:
a) colectează, acumulează și verifică, prin mijloace neinterzise de lege, toate informațiile relevante pentru evaluare;
b) accesează gratuit orice sistem informațional care conține informații relevante pentru realizarea mandatului acestora, inclusiv prin intermediul platformei de interoperabilitate (MConnect);
c) solicită informații de la subiectul evaluării;
d) solicită și obțin gratuit informații de la alte persoane fizice și juridice de drept public sau privat, inclusiv de la instituțiile financiare;
e) audiază subiectul evaluării și alte persoane care dețin informații relevante pentru evaluare;
f) efectuează evaluarea și aprobă rapoarte privind rezultatele evaluării;
g) alte competențe prevăzute de prezenta lege.

(6) Comisiile de evaluare evaluează toți subiecții menționați la art. 3 până la 31 decembrie 2025. Comisiile de evaluare activează până la finalizarea examinării de către Curtea Supremă de Justiție a ultimei contestații depuse conform art. 19.

(7) Finanțarea activității comisiilor de evaluare și a secretariatelor acestora se efectuează din contul și în limitele mijloacelor financiare aprobate în legea bugetară anuală și din alte surse neinterzise de lege.

(8) Membrii naționali ai comisiilor de evaluare beneficiază lunar de o indemnizație echivalentă cu mărimea dublă a salariului de bază al judecătorului Curții Supreme de Justiție.

[bookmark: bookmark=id.3znysh7]Articolul 5. Independența comisiilor de evaluare

(1) Comisiile de evaluare sunt independente funcțional și decizional față de orice persoane fizice sau juridice, indiferent de tipul de proprietate și forma juridică de organizare, inclusiv față de fracțiunile parlamentare și partenerii de dezvoltare, care au participat la desemnarea membrilor acestora.

(2) În activitatea lor, comisiile de evaluare se conduc de Constituție, de prezenta lege și de alte acte normative care reglementează domeniile conexe activității acestora. Procedura de evaluare este stabilită de prezenta lege și de regulamentele de organizare și funcționare ale comisiilor de evaluare. 

(3) Comisiile de evaluare prezintă Parlamentului anual, până la data de 31 martie, un raport despre activitatea lor în anul precedent, care se publică pe pagina web oficială a comisiilor de evaluare. 

(4) Fiecare comisie de evaluare elaborează și aprobă regulamentul propriu de organizare și funcționare, care se publică pe pagina web oficială a comisiilor de evaluare.

(5) Partenerii de dezvoltare nu pot da indicații comisiilor de evaluare sau secretariatelor acestora cu privire la aspectele care țin de realizarea mandatelor comisiilor de evaluare.

(6) Membrii comisiilor de evaluare și șefii secretariatelor acestora beneficiază de imunitate funcțională și nu pot fi trași la răspundere pentru opinia exprimată în exercitarea mandatului și a atribuțiilor. Urmărirea penală împotriva acestora este pornită de Procurorul General, cu acordul comisiei de evaluare corespunzătoare. În cazul infracțiunilor specificate la art. 243, 324–326 și 3302 din Codul penal nr. 985/2002, precum și în caz de infracțiune flagrantă, acordul respectiv nu este necesar.




[bookmark: bookmark=id.2et92p0]Articolul 6. Componența comisiilor de evaluare

(1) Fiecare comisie de evaluare este formată din 6 membri, numiți cu votul a 3/5 din deputații aleși, după cum urmează:
a) 3 membri, cetățeni ai Republicii Moldova – la propunerea fracțiunilor parlamentare, cu respectarea reprezentării proporționale a majorității și a opoziției;
b) 3 membri – la propunerea partenerilor de dezvoltare.

(2) În scopul numirii membrilor menționați la alin. (1) lit. a), fracțiunile parlamentare prezintă Comisiei juridice, numiri și imunități a Parlamentului informația despre candidații propuși de acestea. Comisia juridică, numiri și imunități examinează candidaturile propuse și aprobă, cu votul majorității membrilor comisiei, rapoarte cu referire la fiecare candidat. Proiectele hotărârilor de Parlament se elaborează de Comisia juridică, numiri și imunități pentru fiecare candidat și se prezintă în plenul Parlamentului pentru a fi dezbătute și adoptate cu majoritatea prevăzută la alin. (1).

(3) Dacă una dintre fracțiunile parlamentare nu asigură desemnarea candidaturii în termenul prevăzut, Comisia juridică, numiri și imunități înaintează proiectele hotărârilor de Parlament și rapoartele pentru candidații propuși conform alin. (2) spre dezbatere în plenul Parlamentului. Candidatul poate fi respins de către Parlament doar dacă nu întrunește cerințele prevăzute la art. 7 alin. (1). Decizia de respingere poate fi contestată potrivit Codului administrativ.

(4) Dacă una dintre fracțiunile parlamentare nu a desemnat nicio candidatură sau dacă candidatura propusă nu a fost aprobată cu numărul necesar de voturi, comisia de evaluare se constituie și activează cu numărul de membri ce a fost confirmat prin hotărârea Parlamentului conform alin. (7).

(5) În scopul desemnării membrilor prevăzuți la alin. (1) lit. b), partenerii de dezvoltare prezintă Parlamentului, printr-o scrisoare comună, o listă din cel mult 6 persoane eligibile pentru fiecare comisie de evaluare. În cadrul Comisiei juridice, numiri și imunități se examinează candidaturile propuse și se aleg 3 persoane care au obținut cel mai mare număr de voturi în cadrul ședinței comisiei respective. Acestea sunt prezentate plenului Parlamentului în vederea numirii în calitate de membri ai comisiilor de evaluare. Comisia juridică, numiri și imunități elaborează proiectul hotărârii Parlamentului, însoțit de un raport, care se dezbate în plenul Parlamentului și se adoptă cu votul majorității prevăzute la alin. (1).

(6) În sensul prezentei legi, prin parteneri de dezvoltare se înțeleg donatorii internaționali (organizațiile internaționale, misiunile diplomatice și reprezentanțele acestora din Republica Moldova) activi în domeniul reformei justiției și combaterii corupției în ultimii 2 ani. Lista partenerilor de dezvoltare se aprobă prin dispoziția Guvernului.

(7) Componența nominală a fiecărei comisii de evaluare se confirmă prin hotărârea Parlamentului.

Articolul 7. Calitatea de membru al comisiei de evaluare

(1) Membrul comisiei de evaluare trebuie să corespundă următoarelor cerințe:
a) are studii superioare;
b) are o reputație ireproșabilă;
c) are cel puțin 10 ani de experiență în unul sau mai multe dintre următoarele domenii: drept, economie, fiscalitate, finanțe;
d) nu deține și nu a deținut funcția de deputat în Parlamentul Republicii Moldova sau de membru al Guvernului Republicii Moldova;
e) nu a făcut parte dintr-un partid politic din Republica Moldova în ultimii 3 ani;
f) nu a deținut funcția de judecător sau procuror în Republica Moldova în ultimii 3 ani;
g) cunoaște limba engleză la un nivel suficient pentru realizarea sarcinilor comisiei de evaluare.

(2) Calitatea de membru al comisiei de evaluare este incompatibilă cu orice funcție publică din Republica Moldova. Circumstanțele de incompatibilitate a membrilor comisiilor de evaluare sunt declarate imediat și trebuie soluționate în termen de 10 zile de la declarare.

(3) Calitatea de membru al comisiei de evaluare încetează în următoarele cazuri:
1) demisie;
2) revocare a membrului pentru:
a) survenirea circumstanțelor de incompatibilitate sau necorespundere cu cerințele stabilite la alin. (1);
b) încălcarea intenționată gravă a prezentei legi sau a regulamentului de organizare și funcționare al comisiei de evaluare din care face parte;
c) săvârșirea unei infracțiuni cu intenție;
d) neparticiparea la cel puțin 3 ședințe consecutive ale comisiei de evaluare fără motive întemeiate;
e) imposibilitatea exercitării funcției de membru al comisiei de evaluare, inclusiv din motive de sănătate, pentru o durată mai mare de 30 de zile;
3) deces;
4) încetarea activității comisiei de evaluare.

(4) Membrul comisiei de evaluare este revocat prin decizia motivată a acesteia, adoptată cu votul secret a 2/3 din membrii comisiei de evaluare, care se transmite, pentru informare, Parlamentului. Membrul vizat nu participă la vot.

(5) În cazul încetării calității de membru al comisiei de evaluare în temeiurile stabilite la alin. (3) pct. 1)–3), președintele comisiei de evaluare sau, după caz, șeful secretariatului comisiei de evaluare respective sesizează imediat Parlamentul în vederea selectării și numirii unui nou membru, conform procedurii stabilite pentru membrul comisiei al cărui mandat a încetat.

(6) Membrii comisiilor de evaluare indicați la art. 6 alin. (1) lit. a) completează, la numirea în funcție, anual și la încetarea calității de membru al comisiei de evaluare, declarația de avere și interese personale în sensul Legii nr. 133/2016 privind declararea averii și intereselor personale. Declarațiile de avere și interese personale ale membrilor indicați la art. 6 alin. (1) lit. a) și curriculum vitae ale tuturor membrilor se publică pe pagina web oficială a comisiei de evaluare din care fac parte.

Articolul 8. Președinții comisiilor de evaluare

(1) Fiecare comisie de evaluare este condusă de un președinte, ales din rândul membrilor acesteia cu votul secret al majorității membrilor comisiei respective. În cazul absenței președintelui comisiei de evaluare, atribuțiile acestuia sunt exercitate de un membru desemnat de președintele comisiei de evaluare.

(2) Președintele comisiei de evaluare are următoarele atribuții:
a) coordonează activitatea comisiei respective și a secretariatului acesteia;
b) convoacă ședințele comisiei de evaluare;
c) conduce ședințele comisiei de evaluare;
d) reprezintă comisia de evaluare în relațiile cu alte persoane fizice și juridice de drept public sau privat și încheie acte în numele comisiei pe care o reprezintă;
e) alte atribuții prevăzute de prezenta lege și de regulamentul de organizare și funcționare al comisiei de evaluare respective.

(3) Calitatea de președinte al comisiei de evaluare încetează în cazul:
a) încetării, în condițiile art. 7 alin. (3), a calității de membru al comisiei de evaluare;
b) renunțării la calitatea de președinte sau revocării din această funcție, aprobate cu votul a 2/3 din membrii comisiei de evaluare. 




Articolul 9. Secretariatul comisiei de evaluare

(1) Fiecare comisie de evaluare dispune de un secretariat propriu, care este structură fără personalitate juridică. Secretariatul comisiei de evaluare (în continuare – secretariat) este independent de orice autoritate publică și funcționează exclusiv în vederea asistării comisiei de evaluare în realizarea competențelor acesteia. Modul de organizare și funcționare, precum și statele de personal ale secretariatului sunt stabilite în regulamentul de organizare și funcționare al comisiei de evaluare corespunzătoare. 

(2) Contractarea angajaților celor două secretariate se efectuează de către partenerii de dezvoltare.

(3) Activitatea fiecărui secretariat este coordonată de șeful secretariatului respectiv. 

(4) La solicitarea președintelui comisiei de evaluare sau a șefului secretariatului, autoritățile și instituțiile publice sunt obligate să delege sau să detașeze temporar angajați pentru a asista comisia de evaluare respectivă în realizarea competențelor acesteia, inclusiv prin derogare de la prevederile legilor care reglementează funcționarea autorităților și instituțiilor publice respective și ale legilor care reglementează statutul anumitor categorii de funcționari publici.

(5) Secretariatul se subordonează exclusiv comisiei de evaluare pentru asigurarea activității căreia a fost instituit.

[bookmark: bookmark=id.tyjcwt]Articolul 10. Obligațiile membrilor comisiilor de evaluare

(1) Membrii comisiilor de evaluare au următoarele obligații:
a) să participe, prin prezența fizică sau prin intermediul sistemului de videoconferinţă, la ședințele comisiei de evaluare;
b) să folosească doar în scopul evaluării și să asigure confidențialitatea datelor cu caracter personal care le-au devenit cunoscute în exercitarea mandatului de membru al comisiei de evaluare;
c) să nu desfășoare activități, care ar putea genera un conflict de interese, și acțiuni incompatibile cu calitatea de membru al comisiei de evaluare, iar, în caz contrar, să le declare în modul stabilit în regulamentul de organizare și funcționare al comisiei de evaluare;
d) să nu săvârșească fapte care ar putea discredita comisia de evaluare sau ar putea provoca îndoieli privind obiectivitatea acesteia;
e) să își exercite în mod profesionist, cu diligență și promptitudine atribuțiile.

(2) Obligațiile prevăzute la alin. (1) lit. b)–e) se aplică în mod corespunzător și angajaților secretariatelor. 

Capitolul III
PROCEDURA DE EVALUARE

[bookmark: bookmark=id.3dy6vkm]Articolul 11. Criteriile de evaluare

(1) În sensul prezentei legi, evaluarea constă în verificarea integrității etice și celei financiare a subiecților indicați la art. 3 alin. (1).

(2) Se consideră că subiectul nu corespunde cerințelor de integritate etică dacă comisia de evaluare a stabilit că:
a) în ultimii 5 ani, a încălcat grav regulile de etică și conduită profesională a judecătorilor sau, după caz, a procurorilor, precum și dacă a avut un comportament arbitrar sau a emis acte arbitrare, în ultimii 10 ani, contrare normelor imperative ale legii, iar Curtea Europeană a Drepturilor Omului stabilise, anterior adoptării actului, că o decizie similară a fost contrară Convenției Europene pentru Drepturile Omului;
b) în ultimii 10 ani, a admis în activitatea sa incompatibilități și conflicte de interese care afectează funcția deținută.

(3) Se consideră că subiectul evaluării nu corespunde criteriului de integritate financiară dacă comisia de evaluare are dubii serioase determinate de faptul că:
a) diferența dintre avere, cheltuieli și venituri, pentru ultimii 12 ani, depășește 20 de salarii medii pe economie, în cuantumul stabilit de către Guvern pentru anul 2023;
b) în ultimii 10 ani, a admis iregularități fiscale în urma cărora suma impozitului neplătit a depășit, în total, 5 salarii medii pe economie, în cuantumul stabilit de către Guvern pentru anul 2023.

(4) În procesul de evaluare a integrității financiare, comisia de evaluare poate verifica:
a) respectarea de către subiectul evaluării a regimului fiscal în partea ce ține de achitarea impozitelor la folosirea mijloacelor și veniturilor rezultate din proprietatea deținută, de veniturile impozabile și de achitarea drepturilor de import și celor de export;
b) respectarea de către subiectul evaluării a regimului juridic al declarării averii și intereselor personale;
c) modul de dobândire a bunurilor aflate în proprietatea sau posesia subiectului evaluării ori a persoanelor indicate la alin. (5), precum și cheltuielile legate de întreținerea bunurilor respective;
d) sursele de venit ale subiectului evaluării și, după caz, ale persoanelor indicate la alin. (5);
e) dacă există sau nu contracte de împrumut, credit, leasing, asigurare sau alte contracte care pot asigura beneficii de ordin financiar, în care subiectul evaluării, persoana indicată la alin. (5) sau persoana juridică, în care aceștia au calitatea de beneficiari efectivi, este parte contractantă;
f) dacă există sau nu donații în care subiectul evaluării sau persoana specificată la alin. (5) are statut de donatar sau de donator;
g) alte aspecte relevante pentru verificarea criteriilor menționate la alin. (2) și (3).

(5) La aprecierea corespunderii cu criteriile prevăzute la alin. (3) din prezentul articol, comisia de evaluare ia în considerare inclusiv averea, cheltuielile, veniturile persoanelor apropiate, astfel cum acestea sunt definite în Legea nr. 133/2016 privind declararea averii și a intereselor personale, precum și ale persoanelor indicate la art. 33 alin. (4) și (5) din Legea nr. 132/2016 cu privire la Autoritatea Națională de Integritate.

(6) La aprecierea corespunderii cu criteriile prevăzute la alin. (2) și (3), actele sau constatările altor entități cu competențe în domeniile respective nu au valoare prestabilită pentru comisia de evaluare. Constatările din hotărârile judecătorești irevocabile se iau în considerare în mod obligatoriu de către comisia de evaluare, cu excepția hotărârilor pe care comisia de evaluare le consideră arbitrare sau vădit nerezonabile. Comisia de evaluare se poate pronunța doar asupra încălcărilor regulilor de etică și conduită profesională, fără a se pronunța asupra legalității hotărârilor respective.

Articolul 12. Inițierea procedurii de evaluare 

(1) În decurs de 5 zile de la solicitarea comisiei de evaluare, Consiliul Superior al Magistraturii sau, după caz, Consiliul Superior al Procurorilor transmite comisiei de evaluare corespunzătoare lista subiecților care urmează a fi evaluați și datele de contact ale acestora (adresa de domiciliu, numărul de telefon, adresa de poștă electronică).

(2) Comisia de evaluare inițiază evaluarea după recepționarea listei menționate la alin. (1).

(3) Comisia de evaluare notifică subiectul evaluării privind inițierea evaluării acestuia și îi solicită să depună:
a) declarația de avere și interese personale cu datele actualizate pentru ultimii 5 ani, care să includă și cheltuielile din perioada respectivă;
b) chestionarul de etică;
c) declarația privind lista persoanelor apropiate, astfel cum acestea sunt definite în Legea nr. 133/2016 privind declararea averii și a intereselor personale, care activează sau au activat în ultimii 5 ani în sistemul judecătoresc, al procuraturii și în serviciul public.

(4) Declarațiile și chestionarul menționate la alin. (3) se prezintă în termenul stabilit de comisia de evaluare, care nu poate fi mai mic de 10 zile de la data solicitării, fiind semnate cu semnătură electronică. Lipsa unei justificări rezonabile pentru refuzul de a prezenta sau neprezentarea în termen a declarațiilor ori a chestionarului respective reprezintă temei pentru constatarea de către comisia de evaluare a nepromovării evaluării.

(5) Prin depunerea declarațiilor și a chestionarului prevăzute la alin. (3), subiectul evaluării declară pe propria răspundere veridicitatea și plenitudinea datelor prezentate și consimte prelucrarea datelor cu caracter personal. Modelul declarațiilor și al chestionarului respective se aprobă de comisiile de evaluare.

Articolul 13. Ședințele comisiilor de evaluare

(1) Comisiile de evaluare își desfășoară activitatea în ședințe închise, cu excepțiile stabilite de prezenta lege.

(2) Ședințele comisiei de evaluare se desfășoară cu participarea a cel puțin 4 membri.

(3) Ședințele sunt convocate de președintele comisiei de evaluare sau la solicitarea a cel puțin 3 membri ai acesteia.

(4) Dacă un membru al comisiei de evaluare se află în imposibilitate de a participa la ședință, acesta anunță președintele comisiei de evaluare respective.

(5) Membrul raportor prezintă proiectul raportului cu privire la evaluare celorlalți membri ai comisiei de evaluare.

[bookmark: bookmark=id.1t3h5sf]Articolul 14. Acumularea informației 

(1) Comisiile de evaluare și secretariatele acestora au acces în regim de timp real la sistemele informaționale care conțin informația necesară pentru realizarea mandatului, în condițiile legislației privind schimbul de date și interoperabilitatea. Comisiile de evaluare pot primi de la orice persoană doar informațiile relevante despre subiectul evaluat și pot acumula de sine stătător informațiile respective.

(2) Informația solicitată de la persoanele menționate la art. 11 alin. (5) se prezintă comisiei de evaluare gratuit, inclusiv în formă electronică, în termen de cel mult 10 zile de la data solicitării. 

(3) Persoanele fizice și juridice de drept public sau privat, inclusiv instituțiile financiare, nu pot refuza prezentarea informației invocând protecția datelor cu caracter personal, a secretului bancar sau a altor date cu acces limitat, cu excepția informației:
a) care cade sub incidența prevederilor Legii nr. 245/2008 cu privire la secretul de stat și care nu a fost desecretizată; 
b) care constituie secret medical; 
c) care constituie secret profesional al avocatului.

(4) Neprezentarea în termenul stabilit a informațiilor solicitate se sancționează potrivit legii.

(5) Prin derogare de la prevederile Legii nr. 133/2011 privind protecția datelor cu caracter personal, prelucrarea datelor cu caracter personal este admisă pe perioada desfășurării activității de către comisiile de evaluare și secretariatele acestora. Dreptul de acces al subiectului evaluării la datele respective este asigurat de secretariat. Subiectul evaluării are obligația să păstreze confidențialitatea datelor cu caracter personal din materialele evaluării prezentate de comisia de evaluare.

(6) În scopul elucidării neclarităților identificate, comisia de evaluare poate solicita, la orice etapă a procedurii de evaluare, date și informații suplimentare de la subiectul evaluării sau de la alte persoane, cu indicarea termenului de prezentare, care nu poate fi mai mic de 5 zile lucrătoare. La cererea motivată a subiectului evaluării, comisia de evaluare poate prelungi, o singură dată, termenul acordat pentru prezentarea informației solicitate. În cazul imposibilității prezentării informației din cauza inaccesibilității acesteia, subiectul evaluării informează comisia de evaluare despre acest fapt. Comisia de evaluare apreciază, în fiecare caz, temeinicia motivului invocat.

(7) Subiectul evaluării poate prezenta orice dovezi pe care le consideră relevante pentru clarificarea dubiilor comisiei de evaluare.

(8) Comunicarea cu subiectul evaluat are loc în formă electronică, prin utilizarea de către acesta a sistemului de poștă electronică al instanțelor de judecată sau, după caz, al Procuraturii. În cazul lipsei adresei de poștă electronică în sistemul respectiv, se utilizează adresa de poștă electronică personală a subiectului evaluat.

(9) Neprezentarea de către subiectul evaluării în termenul stabilit, fără motive justificative, a informației suplimentare solicitate de comisia de evaluare poate constitui temei pentru refuzul de a include în dosarul de evaluare informația prezentată cu întârziere. În acest caz, comisia de evaluare evaluează subiectul respectiv în baza informației acumulate.

(10) În procesul de evaluare nu poate fi folosită informația care nu are legătură cauzală cu dosarul de evaluare examinat, informația care constituie secret de stat și care nu a fost desecretizată, precum și informația anonimă, neconfirmată de alte surse oficiale.

[bookmark: bookmark=id.4d34og8](11) Informația acumulată de comisia de evaluare despre subiectul evaluării se păstrează la materialele dosarului, se arhivează, se radiază și se distruge în modul stabilit de regulamentul de organizare și funcționare al comisiei de evaluare.

(12) În procesul de evaluare, comisiile de evaluare pot utiliza informația privind subiecții evaluării transmisă de comisia creată în baza Legii nr. 26/2022 privind unele măsuri aferente selectării candidaților la funcția de membru în organele de autoadministrare ale judecătorilor și procurorilor.

Articolul 15. Completul de evaluare 

(1)	Pentru evaluarea subiecților prevăzuți la art. 3 alin. (1), în cadrul fiecărei comisii de evaluare activează complete de evaluare, formate din câte trei membri ai comisiei de evaluare, reprezentând ambele categorii de membri menționate la art. 6 alin. (1).

(2) Dosarele de evaluare sunt repartizate completelor de evaluare spre examinare în mod aleatoriu.

(3)	Dosarul de evaluare este întocmit de către un membru raportor, care este asistat de secretariatul comisiei respective. Modul de desemnare a membrului raportor este stabilit în regulamentul de organizare și funcționare al comisiei de evaluare.

(4)	Membrul raportor prezintă în timp util proiectul de raport celorlalți membri ai completului de evaluare.

Articolul 16. Audierea

(1) După analiza informației acumulate, completul de evaluare îi comunică subiectului evaluării, în formă scrisă, toate dubiile pe care le are în privința acestuia și care urmează a fi discutate în cadrul audierii, oferindu-i acces la materialele din dosarul de evaluare în legătură cu dubiile respective.

(2) Peste cel puțin 7 zile de la comunicarea dubiilor, completul de evaluare audiază subiectul evaluării. În cazul refuzului subiectului evaluării de a participa la audiere, completul de evaluare nu organizează audierea acestuia și îl evaluează în baza informației acumulate.

(3) Audierea are loc în ședință publică. În caz de necesitate, audierea poate continua într-o ședință suplimentară. La solicitarea motivată a subiectului evaluării, dacă acest lucru este necesar pentru asigurarea ordinii publice, protecția vieții private sau moralității, audierea sau o parte a acesteia poate avea loc în ședință închisă. Comisia poate refuza solicitarea de a desfășura audierea sau o parte a acesteia în ședință închisă doar dacă există motive temeinice pentru aceasta.

(4) Înregistrările video a audierilor publice se plasează pe pagina web oficială a comisiei de evaluare în cel mult 3 zile de la data audierii.

(5) Subiectul evaluării are următoarele drepturi:
a) să ofere explicații, în cadrul audierii, cu privire la dubiile comunicate conform alin. (1);
b) să fie asistat de un avocat sau de un avocat stagiar pe parcursul procedurii de evaluare;
c) să ia cunoștință de materialele dosarului de evaluare până la audiere;
d) să prezinte, în formă scrisă, date și informații suplimentare pe care le consideră relevante;
e) să solicite audierea sa în ședință închisă;
f) să nu se autoincrimineze în comiterea unei infracțiuni sau contravenții;
g) să solicite recuzarea membrului comisiei de evaluare.

(6) Subiectul evaluării este obligat să respecte ordinea în ședință și să răspundă la întrebările completului de evaluare.

(7) Fiecare membru al completului de evaluare poate adresa întrebări subiectului evaluat.

(8) Recuzarea concomitentă a tuturor membrilor completului de evaluare este interzisă.

Articolul 17. Raportul cu privire la evaluare

(1) În urma evaluării, completul de evaluare întocmește un raport motivat cu privire la evaluare, care să conțină faptele relevante, motivele și concluzia privind promovarea sau nepromovarea evaluării. Respingerea unor dovezi prezentate de subiectul evaluării trebuie motivată în raport.

(2) Raportul cu privire la evaluare se aprobă cu votul unanim al membrilor completului de evaluare și se semnează de președintele comisiei de evaluare. 

(3) În cazul în care membrii completului de evaluare nu votează unanim, raportul cu privire la evaluare se examinează de comisia de evaluare. Raportul respectiv se aprobă cu votul majorității membrilor comisiei de evaluare, dintre care doi fac parte din categoria menționată la art. 6 alin. (1) lit. b), și se semnează de președintele acesteia. Membrii Comisiei de evaluare nu se pot abține de la vot.

(4) Se consideră că subiectul evaluării nu a promovat evaluarea dacă s-a constatat existența unui sau mai multor temeiuri de necorespundere cu criteriile prevăzute la art. 11. 

(5) Raportul cu privire la evaluare se expediază subiectului evaluării în cel mult 3 zile de la aprobarea acestuia, la adresa de poștă electronică a subiectului evaluat, și Consiliului Superior al Magistraturii sau, după caz, Consiliului Superior al Procurorilor. În aceeași zi, comisia de evaluare publică pe pagina sa web oficială informația privind rezultatul evaluării. Raportul cu privire la evaluare se publică, luându-se măsurile necesare pentru protecția vieții private a subiectului evaluării și a altor persoane, pe pagina web oficială a comisiei de evaluare corespunzătoare în cel mult 3 zile de la adoptarea hotărârii indicate la art. 18 alin. (3).

(6) În cel mult 3 zile de la aprobare, raportul cu privire la evaluare se transmite Consiliului Superior al Magistraturii sau, după caz, Consiliului Superior al Procurorilor și pe suport de hârtie, împreună cu o copie în formă electronică a dosarului de evaluare, care să conțină toate materialele aferente evaluării, acumulate în procesul de evaluare. 

(7) În cazul în care comisia de evaluare sau, după caz, completul de evaluare constată că informațiile prezentate de subiectul evaluării sau de alte persoane fizice sau juridice nu corespund realității sau constată încălcări ale legii, aceasta sesizează organele de stat competente în vederea documentării faptelor respective și, după caz, tragerii la răspundere conform legii.

Articolul 18. Examinarea rezultatelor evaluării 
de către Consiliul Superior al Magistraturii 
sau de către Consiliul Superior al Procurorilor 

(1) Consiliul Superior al Magistraturii sau, după caz, Consiliul Superior al Procurorilor examinează rezultatele evaluării în ședință, în baza dosarului de evaluare recepționat de la comisia de evaluare. Subiectul evaluării poate prezenta informații suplimentare pe care le consideră relevante doar dacă probează că a fost în imposibilitate de a le prezenta anterior. Reprezentantul comisiei de evaluare și subiectul evaluării, în persoană, sunt în drept să își prezinte poziția.

(2) În procesul examinării rezultatelor evaluării, Consiliul Superior al Magistraturii sau, după caz, Consiliul Superior al Procurorilor ține cont de dovezile care confirmă săvârșirea de către subiectul evaluării a faptelor prevăzute la art. 11 alin. (2) și (3).

(3) Prin hotărâre motivată, adoptată în cel mult 30 de zile de la recepționarea documentelor menționate la art. 17 alin. (6), consiliul respectiv:
a) acceptă raportul cu privire la evaluare și constată promovarea sau nepromovarea evaluării;
b) respinge raportul cu privire la evaluare și dispune, o singură dată, reluarea procedurii de evaluare, dacă constată circumstanțe de fapt sau erori procedurale care puteau duce la promovarea sau, după caz, nepromovarea evaluării;
c) după recepționarea raportului cu privire la evaluare, întocmit ca urmare a reluării evaluării prevăzute la lit. b), acceptă raportul conform lit. a) sau îl respinge și constată promovarea sau nepromovarea evaluării.

(4) Hotărârea motivată a consiliului respectiv se publică pe pagina web oficială a acestuia și se expediază la adresa de poștă electronică subiectului evaluării și comisiei de evaluare în ziua adoptării.

(5) Hotărârea consiliului respectiv cu privire la nepromovarea evaluării are ca efect eliberarea din funcție a judecătorului sau, după caz, a procurorului.

(6) Judecătorul sau, după caz, procurorul eliberat din funcție conform prevederilor alin. (5) din prezentul articol:
a) nu are dreptul de a exercita funcția de judecător, de procuror, precum și alte funcții de demnitate publică timp de 5–7 ani din data rămânerii definitive a hotărârii consiliului respectiv, a ordinului Procurorului General sau, după caz, a decretului Președintelui Republicii Moldova;
b) este lipsit de dreptul la indemnizația unică de concediere prevăzută la art. 26 alin. (3) din Legea nr. 544/1995 cu privire la statutul judecătorului sau, după caz, la art. 62 alin. (2) din Legea nr. 3/2016 cu privire la Procuratură;
c) este lipsit de dreptul la pensie specială prevăzută la art. 32 din Legea nr. 544/1995 cu privire la statutul judecătorului, cu menținerea pensiei generale pentru limită de vârstă conform condițiilor generale stabilite de Legea nr. 156/1998 privind sistemul public de pensii.

Articolul 19. Contestarea hotărârii Consiliului Superior al Magistraturii 
sau a Consiliului Superior al Procurorilor

(1)  Prin derogare de la prevederile Codului administrativ, hotărârea Consiliului Superior al Magistraturii sau, după caz, a Consiliului Superior al Procurorilor poate fi contestată de către subiectul evaluării sau de către comisia de evaluare în termen de 15 zile de la recepționarea prin poștă electronică a actului respectiv. 

(2) Contestația se depune la Curtea Supremă de Justiție și se examinează în termen de cel mult 30 de zile de un complet de judecată format din 3 judecători care au promovat evaluarea. Nu se admite recuzarea întregului complet de judecată, precum și depunerea cererii de recuzare cu rea-credință în mod repetat, abuziv, cu scopul de a tergiversa procesul de examinare a contestației.

(3) Depunerea contestației suspendă executarea hotărârii Consiliului Superior al Magistraturii sau, după caz, a Consiliului Superior al Procurorilor.

(4) Contestația se examinează în ședință publică, la care sunt invitați, pentru prezentarea poziției, subiectul evaluării, reprezentantul consiliului respectiv și reprezentantul comisiei de evaluare.

(5) Curtea Supremă de Justiție:
1) respinge contestația;
2) admite contestația și:
a) dispune, o singură dată, reluarea procedurii de evaluare de către comisia de evaluare;
b) dispune, o singură dată, reluarea procedurii de evaluare de către consiliul respectiv.

(6) Curtea Supremă de Justiție admite contestația doar dacă constată că, în cadrul procedurii de evaluare, comisia de evaluare a admis erori procedurale grave care afectează caracterul echitabil al procedurii de evaluare sau că există circumstanțe de fapt care puteau duce la promovarea sau nepromovarea evaluării.

(7) Decizia Curții Supreme de Justiție este irevocabilă din momentul emiterii. Decizia se consideră emisă din momentul plasării acesteia pe pagina web oficială a Curții Supreme de Justiție și se notifică participanților în termen de 5 zile de la data emiterii.

Articolul 20. Reluarea procedurii de evaluare

(1) Reluarea procedurii de evaluare este efectuată de comisia de evaluare sau, după caz, de consiliul respectiv. 

(2) La reluarea procedurii de evaluare, comisia de evaluare respectivă se limitează la examinarea aspectelor menționate de consiliul respectiv sau, după caz, de Curtea Supremă de Justiție și organizează audieri repetate.

(3) Raportul cu privire la reevaluarea subiectului evaluării este aprobat de comisia de evaluare conform regulilor stabilite la art. 17. 

(4) La reluarea procedurii de evaluare, Consiliul Superior al Magistraturii sau, după caz, Consiliul Superior al Procurorilor se limitează la examinarea aspectelor menționate de Curtea Supremă de Justiție.

Capitolul IV
DISPOZIŢII FINALE ȘI TRANZITORII
[bookmark: bookmark=id.2s8eyo1]
Articolul 21. Modificarea unor acte normative

I. Articolul 10 din Legea nr. 26/2022 privind unele măsuri aferente selectării candidaților la funcția de membru în organele de autoadministrare ale judecătorilor și procurorilor (Monitorul Oficial al Republicii Moldova, 2022, nr. 72, art. 103), cu modificările ulterioare, se completează cu alineatele (12) și (13) cu următorul cuprins:

„(12) Informația privind subiecții menționați la art. 2 alin. (1) lit. a)–d) din prezenta lege evaluați potrivit prevederilor acesteia se transmite Comisiei de evaluare create în baza Legii nr. 65/2023 privind evaluarea externă a judecătorilor și a candidaților la funcția de judecător al Curții Supreme de Justiție.

(13) Informația privind subiecții menționați la art. 2 alin. (1) lit. e)–h) din prezenta lege evaluați potrivit prevederilor acesteia se transmite Comisiei de evaluare a procurorilor create în baza Legii nr. 252/2023 privind evaluarea externă a judecătorilor și procurorilor și modificarea unor acte normative.”

II. Legea nr. 65/2023 privind evaluarea externă a judecătorilor și a candidaților la funcția de judecător al Curții Supreme de Justiție (Monitorul Oficial al Republicii Moldova, 2023, nr. 117–118, art. 192), cu modificările ulterioare, se modifică după cum urmează:

1. La articolul 11 alineatul (2), litera a) va avea următorul cuprins: 

„a) în ultimii 5 ani, acesta a încălcat grav regulile de etică și conduită profesională a judecătorilor, a procurorilor sau, după caz, a altor profesii, precum și dacă a avut un comportament arbitrar sau a emis acte arbitrare, în ultimii 10 ani, contrare normelor imperative ale legii, iar Curtea Europeană a Drepturilor Omului stabilise, anterior adoptării actului, că o decizie similară a fost contrară Convenției Europene pentru Drepturile Omului;”.

2. Articolul 18:

la alineatul (1), după cuvintele „poate fi contestată de către judecătorul vizat” se introduc cuvintele „sau de către Comisia de evaluare”;

alineatul (2) va avea următorul cuprins:

„(2) Contestația se depune la Curtea Supremă de Justiție și se examinează în termen de 30 de zile de un complet format din primii 3 judecători care au promovat evaluarea și nu au activat în cadrul Curții Supreme de Justiție până la data de               31 decembrie 2022. Curtea Supremă de Justiție admite contestația doar dacă constată că, în cadrul procedurii de evaluare, au fost admise erori procedurale grave care afectează caracterul echitabil al procedurii de evaluare sau că există circumstanțe de fapt care puteau duce la promovarea sau nepromovarea evaluării și, în aceste cazuri, dispune, o singură dată, reluarea procedurii de evaluare de către Comisia de evaluare sau de către Consiliul Superior al Magistraturii.”

la alineatul (3), după cuvintele „judecătorul vizat” se introduce textul „ , reprezentantul Comisiei de evaluare”.

Articolul 22

(1) Prezenta lege intră în vigoare la data publicării în Monitorul Oficial al Republicii Moldova. 

(2) Parlamentul, în termen de 40 de zile lucrătoare de la data intrării în vigoare a prezentei legi, va confirma componența nominală a Comisiei de evaluare a procurorilor.

(3) Atribuțiile Comisiei de evaluare a judecătorilor sunt exercitate de Comisia de evaluare creată prin Legea nr. 65/2023 privind evaluarea externă a judecătorilor și candidaților la funcția de judecător al Curții Supreme de Justiție. Prevederile prezentei legi referitoare la competențele, modul de organizare și funcționare a Comisiei de evaluare a judecătorilor se aplică în mod corespunzător.

(4) Guvernul va întreprinde măsurile necesare pentru asigurarea implementării prezentei legi, inclusiv va contacta, în termen de 5 zile lucrătoare de la data intrării în vigoare a prezentei legi, partenerii de dezvoltare și Parlamentul în vederea desemnării de către aceștia a membrilor Comisiei de evaluare a procurorilor.

(5) Ministerul Justiției: 
a) în cel mult 5 zile lucrătoare de la confirmarea componenței nominale a Comisiei de evaluare a procurorilor, va asigura organizarea primei ședințe a acesteia;
b) va asigura plata indemnizațiilor lunare pentru membrii comisiilor de evaluare, prevăzuți la art. 6 alin. (1) lit. a), din contul mijloacelor financiare aprobate în buget pentru evaluarea externă/extraordinară a judecătorilor și procurorilor.

(6) Comisia de evaluare a procurorilor:
a) în cel mult 10 zile lucrătoare de la confirmarea componenței nominale, își va alege președintele;
b) în cel mult 20 de zile lucrătoare de la confirmarea componenței nominale, va elabora și va aproba regulamentul propriu de organizare și funcționare, inclusiv modul de organizare și funcționare a secretariatului.

(7) În perioada aplicării prezentei legi, suplimentar condițiilor pentru accederea în funcțiile enumerate la art. 3, judecătorii și procurorii pot ocupa funcțiile respective cu condiția promovării evaluării externe.

(8) Judecătorii și procurorii, aflați în funcție la data intrării în vigoare a prezentei legi și care au promovat evaluarea, își continuă activitatea în calitate de judecător sau, după caz, de procuror.

(9) În cazul în care buna funcționare a unei sau mai multor curți de apel este grav afectată din cauza numărului de posturi vacante, Consiliul Superior al Magistraturii poate transfera, cu titlu temporar, prin derogare de la prevederile Legii nr. 544/1995 cu privire la statutul judecătorului, din instanțele de nivel inferior judecători care corespund criteriilor legale de ocupare a funcției de judecător al curții de apel. Transferul temporar va fi încetat la ocuparea a cel puțin 1/2 dintre posturile de judecător al curții de apel vizate, iar judecătorii temporar transferați revin în funcțiile deținute înaintea transferului. Pe perioada transferului, judecătorii transferați primesc salariul judecătorului curții de apel, raportat la vechimea în muncă respectivă.

(10) Prin derogare de la prevederile Legii nr. 158/2008 cu privire la funcția publică și statutul funcționarului public, precum și de la prevederile legilor ce reglementează statutul special al anumitor categorii de funcționari publici, se permite detașarea funcționarilor publici din cadrul autorităților și instituțiilor publice către secretariatele comisiilor de evaluare.

(11) Comisia independentă de evaluare creată prin Legea nr. 26/2022 privind unele măsuri aferente selectării candidaților la funcția de membru în organele de autoadministrare ale judecătorilor și procurorilor (în continuare – Legea nr. 26/2022) va finaliza evaluarea cererilor depuse până la 1 septembrie 2023 a subiecților menționați la art. 2 alin. (1) lit. a) și e) din legea indicată. Comisia respectivă își va continua activitatea până la finalizarea examinării contestațiilor depuse împotriva deciziilor acesteia. 

(12) Atribuțiile comisiei indicate la alin. (11), care derivă din Legea nr. 26/2022, vor fi exercitate după cum urmează:
a) subiecții menționați la art. 2 alin. (1) lit. a) din Legea nr. 26/2022, pentru cererile depuse după 1 septembrie 2023, și subiecții menționați la art. 2 alin. (1) lit. b)–d) din Legea nr. 26/2022, indiferent de data depunerii cererii, vor fi evaluați de către Comisia de evaluare a judecătorilor;
b) subiecții menționați la art. 2 alin. (1) lit. e) din Legea nr. 26/2022, pentru cererile depuse după 1 septembrie 2023, și subiecții menționați la art. 2 alin. (1) lit. f)–h) din Legea nr. 26/2022, indiferent de data depunerii cererii, vor fi evaluați de către Comisia de evaluare a procurorilor. 

(13) Comisiile de evaluare vor evalua subiecții menționați la alin. (12) conform procedurii și criteriilor reglementate prin Legea nr. 26/2022, dacă funcțiile pentru care candidează vor deveni vacante până la 31 august 2025.

(14) Prezenta lege își încetează acțiunea la survenirea ultimului dintre următoarele evenimente:
a) finalizarea examinării de către Curtea Supremă de Justiție a ultimei contestații depuse împotriva hotărârii Consiliului Superior al Magistraturii sau a Consiliului Superior al Procurorilor prevăzute la art. 20;
b) expirarea termenului de contestare a ultimei hotărâri a consiliului respectiv;
c) expirarea termenului de contestare a deciziei emise cu privire la subiecții menționați la alin. (12).


PREŞEDINTELE  PARLAMENTULUI



IGOR GROSU

